b'\n_START_ARTICLE_\nVirgil Krasnik\n_START_SECTION_\n\xc5\xbdivljenje in delo\n_START_PARAGRAPH_\nLeta 1915 se je dru\xc5\xbeina iz Nabre\xc5\xbeine preselila v Trbovlje. Gimnazijo je kon\xc4\x8dal v Celju, kjer je 1929 tudi maturiral. \xc5\xa0tudij je nadaljeval v Ljubljani, kjer je kon\xc4\x8dal pet semestrov na medicinski fakulteti. S \xc5\xa1tudijem je nadaljeval na medicinski fakulteti v Beogradu, kjer je promoviral za doktorja splo\xc5\xa1ne medicine. Po sta\xc5\xbeu, odslu\xc5\xbeeni voja\xc5\xa1\xc4\x8dini in volonterskem delu se je zaposlil v Trbovljah. Najprej je delal na okrajnem uradu za zaposlovanje delavcev, med nem\xc5\xa1ko okupacijo pa je prevzel vodstvo trboveljske bolni\xc5\xa1nice. 15. maja 1944 je od\xc5\xa1el v partizane. Po osvoboditvi je prevzel vodstvo trboveljske splo\xc5\xa1ne bolni\xc5\xa1nice in kirur\xc5\xa1kega oddelka. Specializacijo iz kirurgije je kon\xc4\x8dal 1950, leta 1961 pa je postal primarij. Kot ravnatelj je v trboveljski bolni\xc5\xa1nici razvil interni, kirur\xc5\xa1ki, ginekolo\xc5\xa1ki, pediatri\xc4\x8dni in rentgenski oddelek ter anestezijsko in laboratorijsko slu\xc5\xbebo. Napisal je ve\xc4\x8d strokovnih \xc4\x8dlankov, s predavanji pa je sodeloval tudi pri Rde\xc4\x8dem kri\xc5\xbeu Slovenije.'